Aandele-mening: Pick n Pay | Netwerk24
Ons het ’n wonderlike stel resultate van Pick n Pay vir die 26 weke tot 1 September gesien.
Die allerbelangrikste bedryfsmarge het van 2,5% tot ’n stewige 2,8% gestyg. Dit het meer as 10% tot sy wins gevoeg. Ek kritiseer Pick n Pay se regrukstrategie al lank weens die gebrek aan die uitbreiding van die bedryfsmarge omdat dit blykbaar op 2% vasgeval het. Die uitvoerende hoof, Richard Brasher, het sake egter goed op dreef gekry.
Nou is die vraag hoe hoog die bedryfsmarge kan styg. ’n Syfer van 3% blyk moontlik te wees, maar 4% is dalk ietwat buite bereik. Om die bedryfsmarge op te stoot tot die middel-3%-strek, sal egter beduidend tot die wesensverdienste per aandeel (WVPA) bydra. Die probleem is dat die aandeel op ’n historiese prys/verdienste-veelvoud (p/v) van ongeveer 22 keer duur is.
Die dividend-opbrengs is egter lywig op ongeveer 3%. Vergelyk dit met Shoprite* se beduidende laer p/v van ongeveer 16 keer. Shoprite sukkel miskien op die oomblik met probleme in sy bedrywighede in die res van Afrika, maar dié probleme sal wel opgelos word – in welke stadium die maatskappy maklik ’n bykomende 15% tot 20% tot WVPA sal kan voeg.
Daarenteen is Pick n Pay se markaandeel aan’t groei en is sy marge ook besig om uit te brei.
Meer oor: Pick N Pay | Finweek | Aandele-Mening